khistorydata/jeongjo-sjw-relations huggingface dataset:
정조 13년 · 목
敎曰何榜不然而至於式年無非遐外經生堂后假銜在渠輩初榮名而每因鄕人之過三日卽還未經一次登筵自後除非通擬兩司坐地無路登筵今番則特加軫念下鄕日子令四館所區別書入仍命以注書排擬次第一從還鄕先後則政院擧行但當依特敎擧行而觀此望單不有昨日下敎所謂下番翰林通擬之望依舊書入此非政院之誤傳則必是翰林之違越況所擬卽金履喬也下番卽金祖淳也坐直卽金履正也雖曰假官卽亦官職則非渠家私門器物無特敎猶不敢乃爾況屢敎之後乎事雖微細所關則大向於金方行處分之後此後其子切勿以此爲拘之意筵中屢煩下敎而此豈關於今日乎當該承旨罷職捧納承旨從重推考以祖淳言之政院之分付設或未瑩宜卽往復停當而又況政院屢次明白分付云然而冒擬可見頑濫之一端此輩年少登揚知識不進客氣日長乃有此無嚴之習究厥情狀萬萬痛惡檢閱金祖淳爲先刊名仕籍以懲日後大凡新榜文臣中注書一望翰林之主張通擬卽流來故規而今作渠輩生色之資大於此之薦法猶且改以爲圈如許細節罷亦無妨此後翰林擬望之式永爲革罷事分付○敎曰閣臣時任在京者只有一提學一人番次職務苟艱姑舍是御製會稡委積已久待敎無擬望之入直閣當品亦然在外直閣許遞待館錄卽爲會圈薦擬事令內閣知悉
정조 13년 · 목
敎曰新榜唱名多是喬木世族外此亦多積滯本館錄一兩日內擧行堂錄亦於本館錄後卽爲會圈事言于都堂
정조 13년 · 강
以吳載純爲大提學前望也
정조 13년 · 목
堂錄有命首相未差則例皆差出文衡擧行故也○敎曰副提學玉堂東壁未差之代今日政差出待下批牌招察任
정조 13년 · 강
有政吏曹判書李▣參議曺允大進
정조 13년 · 목
因吏曹參議曺允大牌不進罷職傳旨敎曰逐日違牌此何道理況今在京無故只是單望一人此後三銓違牌勿捧傳旨○以李柱延爲掌令鄭觀輝爲持平韓用龜爲副應敎宋翼孝爲修撰李亨元爲同義禁鄭宅慶爲彥陽縣監○敎曰兵曹佐朗徐榮輔聞與判堂有親嫌禮曹佐朗口傳相換事分付
정조 13년 · 강
以曺允大爲慶興府使
정조 13년 · 목
敎曰旣肅命又參政獨於副學通淸一事屢敎之下謂有情勢不爲擧行寧有如許分義處義近來此等之習徒損國綱吏曹參議曺允大慶興府使除授當日辭朝時任府使遞付京職敎曰吏曹參判具庠更爲牌招副提學望筒備員通擬
정조 13년 · 강
遞京兆懸頉堂上
정조 13년 · 목
因該曹坐不坐單子敎曰詞訟劇地委屬誠可悶懸頉堂上許遞今日政差出
정조 13년 · 강
特推刑曹參議李義綱
정조 13년 · 목
因該曹坐不坐單子敎曰如長亞堂之年多者無日不進而年少出身未久之三堂無日不懸病極爲駭然參議李義綱從重推考後勿如是之意申飭
정조 13년 · 강
吏曹參判具庠上疏賜例批
정조 13년 · 목
疏略曰臣病勢適苦未能赴政卽接政眼李秉鼎復望於副提學矣副學何等峻選復望便是新通臣旣忝亞席無一言簡問遽然通擬是不以僚堂待之也臣之疲惱固不足言而格例之壞可謂寒心如臣情勢何敢一刻冒據銓地乎伏乞亟許鐫免
정조 13년 · 강
特推吏曹判書李▣
정조 13년 · 목
承旨申耆啓言吏曹判書李▣開政未畢謂有情勢徑先出去請推考警責仍卽牌招允之○敎曰亞銓批下牌招參政復擬簡問謂是常格則無端破格宜速僚謗當該銓官推考雖或違例一疏足矣因以自劃使長堂從以處義反壞相敬之風亞銓亦爲申飭行公
정조 13년 · 강
命各陵園墓修改時繕工提調除朝辭往來
정조 13년 · 목
禮曹啓言各陵園墓修改時令本陵園墓官員兼監役修改事請分付允之敎以各陵園墓安香廳齋室以下公廨墻垣從便修改之節繕工提調旣承筵敎卿亦方帶宣堂相議拮據次次修改該監提調往來使之除朝辭如有稟定之事時或來待政院微稟事竝以知悉擧行
정조 13년 · 강
命前郡守韓大裕照律改付標
정조 13년 · 목
敎曰昨因言端聞之續問該府榮川前郡守韓大裕照律未免差爽還穀未捧元無奪告身之法文舊逋一款非兼官所知磨勘時亦不與聞云其在核實之政不可混同勘罪原啓目以本律改付標事分付
정조 13년 · 강
慰諭御史鄭大容以北關分賑飢口穀數馳啓
정조 13년 · 목
該御史狀啓臣自鏡城歷富寧會寧今到鏡城而解凍姑遠播種差晚平野向陽之地或掘菜根以補羹粥之資抄其尤甚別爲救急之意連加勉飭於各邑癘氣脇痛痘疹諸証邑邑熾染自昨年十一月至今二月念間吉明鏡富茂會鍾穩源興十邑死亡合爲六百六十八口其中飢死者難保必無悚悶無地南關穀進泊於明川海津爲九百七十石二月終巡分賑人口穀數竝以馳啓吉州牧二月終巡飢民二千五百七十六口折米六十四石五斗○設粥折米一石十二斗七升零○救急折米十二石二斗鹽三石八斗七升零醬九升零明川府飢民一千五百三十八口折米三十六石二斗五升○設粥折米一石五升零○救急折米三石四斗零鹽一石一斗零醬九斗七升零藿四同二注之零鏡城府飢民三千一百九十一口折米八十石五斗零○設粥折米二石二斗零○救急折米十七石九斗零鹽八斗九升零醬七斗六升零藿二同三注之零富寧府飢民四百七口折米九石九斗零○設粥折米四斗八升零○救急折米五石七斗鹽四斗四升零醬四斗零藿四十注之零茂山府飢民六百五十九口折米十五石十一斗零○設粥折米七斗六升零○救急折米五石十四斗零鹽八升零會寧府飢民一千五百七十八口折米三十八石十三斗零○救急折米九石七斗鹽一石七升零醬三石七斗零藿七同三十五注之零鍾城府飢民七百十四口折米十八石十四斗九升○設粥折米六斗一升零○救急折米九石五斗八升零鹽二斗七升零醬五斗藿二同十一注之穩城府飢民九百七十七口折米二十四石十四斗九升○設粥折米五斗九升零○救急折米十二石十斗零鹽二升零醬一石四斗零藿三同四十五注之零慶源府飢民五百八十口折米十四石五斗九升○救急折米七石六斗零鹽三石十一斗零醬四斗九升零慶興府飢民九百一口折米二十三石六斗零○設粥折米七斗零○救急折米八石十二斗零鹽一斗零醬二斗七升城津鎭飢民四百三十二口折米十石十四斗零○設粥折米三斗零○救急折米一石十二斗零鹽一斗零醬一斗零藿十注之零已上飢民一萬三千五百五十三口分給折米三百三十七石十四斗設粥折米七石五斗四升零救急折米九十四石二斗五升零鹽十石十一斗六升零醬七石三斗零藿二十同四十九注之零又狀啓臣以請穀之由纔已封章而言固後時自訟迷鈍幸賴父母之慈無隱不察數千包加劃之命特降於臣疏未徹之前尤是從前未有之盛渥也祇奉傳敎感極而涕自三月中巡各爲區別民勢略略加式而以粒粒皆賜之意亦將通諭民人緣由馳啓○北伯李崇祜狀啓道內還穀不足之數已盡於前後狀聞連接各邑所報則皆曰半分條今已垂盡留庫中速賜變通勢將無論元餉還久置隨宜加分而昨秋賑穀仰請時亦以交濟散在耗及三衙門當年耗中折米限五千石私賑折米一萬石蒙允矣新還今纔磨勘則所捧絕少通一道散在條及三衙門耗僅爲三千七百石零元請得中五千石旣無以準數不足一千三百石勢將於私賑中充用請令廟堂稟旨分付
정조 13년 · 강
命刑曹罪人金繼吳田晚得發配
정조 13년 · 목
因該曹都囚徒敎曰金繼吳田晚得旣施一次之刑三次則似過矣卽爲發配
정조 13년 · 강
召見承旨金光默于重熙堂
정조 13년 · 목
政院啓言右承旨入侍之命誤傳以右副承旨當該司謁請令攸司科治允之
정조 13년 · 목
以李敏采爲承旨李勉兢爲吏曹參議李文源爲判尹金頤柱爲右尹魚錫定爲左尹金載▣爲副提學載▣李時秀竝新通李晩秀爲正言晩秀徐榮輔申獻朝竝新通
정조 13년 · 강
命關東除留錢以關西別餉錢代劃
정조 13년 · 목
備邊司啓言關東穀移送北關後上納貢賦中準數除留事命下矣均廳結錢及惠廳蔘價錢中米太各一千五百石價依準折除留而船運時雜費竝此磨鍊限七千二百兩使之取用京司給代之需請以關西別餉錢稱數劃給允之
정조 13년 · 강
飭大提學吳載純行公
정조 13년 · 목
敎曰除拜多日尙不出肅館錄當於今日爲之堂錄亦當次第擧行大提學吳載純牌招察任載純再違敎曰宿趼之任何必如是更卽牌招申飭行公
정조 13년 · 강
命持平趙恪禁推旋卽分揀
정조 13년 · 목
政院以持平趙恪開門稍久之後始爲詣臺啓請推考敎以禁推傳旨捧入詣臺之諫臺默無一言亦可謂損體從重推考○正言尹悌東引避批以勿辭政院以悌東再啓煩瀆退待物論啓○因趙恪囚單命分揀放送
정조 13년 · 강
以李敬五爲應敎徐榮輔爲持平前望也
정조 13년 · 강
命訓鍊主薄金九大等巡將啓下
정조 13년 · 목
兵曹啓請金九大等依法典給暇允之敎曰金九大年近八十登科與落仕俱近五十年今番除職出於疏鬱振滯之意而見其身手矍鑠足以供職以渠容托孤蹤難於久留有此請由之擧差過數年例陞堂上及今懸圈下送有何濫屑乎巡將加啓下使之陞資還鄕以爲受食歲饌之地○平安監司金履素以典籍白大成老病危重勢難上去馳啓敎曰然則本職改差今番各道老人復職人皆上來則陞遷而此人獨以篤老不得上來此等人何靳虛銜令兵曹巡將啓下以替上京從宦事分付
정조 13년 · 목
以兪漢人爲持平金孝建趙鎭井兪漢人竝新通也李顯默爲校理宋東胤爲典籍東胤落仕最久人也
정조 13년 · 강
副提學金載▣陳疏辭職賜例批
정조 13년 · 강
副應敎韓用龜陳疏賜批
정조 13년 · 목
疏略曰噫參論圈錄黜陟名品乃是有國重務則雖使無情勢有鑑識者當之猶當逡巡却步況以如臣庸碌之姿臲卼之蹤拚棄尺寸之守忽入睢旴之場進退才彥略無顧忌則卷事之輕䙝國體之苟艱當如何哉抑臣老父素患寒癖之症挾感添劇實無離捨供職之望伏乞亟削臣難冒之職仍治臣方命之罪批以完圈後卽爲歸護
정조 13년 · 강
修撰李錫夏陳疏啓字踏下
정조 13년 · 목
疏略曰本館會圈成命纔下而第念以中批叨是職者不敢冒膺古例然也臣卽中批中一人何敢晏然職次參聞圈事乎乞遞臣職
정조 13년 · 강
弘文錄會圈取韓光植等十人副提學金載瓚應敎李敬五校理洪義浩副校理安策修撰宋翼孝副修撰李東稷
정조 13년 · 목
弘文館啓言新錄事命下矣臣等齊會備員而副校理李埦副修撰兪漢謨俱在外不得已與在京僚員相議圈點而副應敎韓用龜旣已肅拜謂有情勢不參圈坐直爲出去云與新除授校理李顯默請竝牌招同參敎曰校理李顯默有衆所共知之情勢許遞副應敎韓用龜豦義太過罷職卽爲會圈在外人員亦竝許遞○館錄五點韓光植朴奎淳尹行任曺允遂李龜雲徐邁修李羲觀李冕膺徐榮輔李晩秀
정조 13년 · 강
命故奉朝賀兪拓基家遣官致祭
정조 13년 · 목
敎曰唱榜日召見乃孫以念舊之意已有下敎兪奉朝賀家明日遣官致祭
정조 13년 · 강
命榮川前郡守韓大裕依前照律擧行
정조 13년 · 목
該府啓言韓大裕當初照律時旣不得議處因判付以本律擧行故以杖一百收贖告身盡行追奪照勘而昨年忠州牧使鄭履煥堤川縣監安廷瓛等俱以還穀未捧罪因特敎以公罪只杖一百收贖矣韓大裕似當依此以公律施行而事係特恩請上裁敎以本事誤聞之致此公事勿施依前照律擧行
정조 13년 · 강
以徐鼎修爲承旨前望也
정조 13년 · 강
大提學吳載純陳疏辭職賜批仍命堂錄再明爲之
정조 13년 · 목
批以宿趼異於新叨卿其勿辭斯速肅命仍敎曰大提學疏批已下堂錄亦令再明爲之大提學吳載純更卽牌招申飭行公
정조 13년 · 강
諭左議政李性源右議政蔡濟恭
정조 13년 · 목
敎曰堂錄再明爲之館錄時亦以勿拘膠定之謬例申飭本館況堂錄乎又況近日恢張之時乎深念無方之義兼存遺珠之戒事傳諭于時任大臣
정조 13년 · 강
罷知製敎宋翼孝職
정조 13년 · 목
敎曰代撰事體自別前此申飭亦非一次則今見兪奉朝賀家致祭祭文御製徐文淸家祭文中有純用內一句豦事未前聞當該知製敎罷職捧納承旨從重推考
정조 13년 · 목
晩秀違牌敎曰都監之任臺諫例有勿拘行公之規本職尙未出肅今姑許遞
정조 13년 · 강
回還冬至正使李在協以復命日子馳聞
정조 13년 · 목
狀啓以爲今十六日行到瑞興府臣子新及第來鉉以入侍史官齎宣聖諭奉讀未半微衷倍激臣萬里歸來再奉恩綸榮光所被道路聳觀況又今番異數曠絕今古爲軫賤息之迎覲許免遊街之舊規特令假官之先差迺在唱第之翌日恩推曲念光生馹路遠垂勞問辭旨隆渥父子榮輝逈出常格以惶以感措躬無地臣行今方䟎程二十日復命計料○假注書李來鉉狀啓以爲臣敬奉聖旨傳諭于回還冬至正使李在協所到豦臣父以今二十日復命已爲馳啓臣則仍爲隨往
정조 13년 · 강
命遣禮郞看審乾止山形止仍爲摘奸
정조 13년 · 목
禮曹啓言觀此全羅監司徐龍輔乾止山禁標內立石犯葬斫木査實狀啓則李光宇上言辭緣全歸虛妄究厥情狀誠極痛駭請令本道照律嚴治敎以猥越之罪令該道道臣從重科治本山守護事體自別年來申禁之後果有䓗密之效乎雖非當次之年宜有別遣摘奸入侍禮卽一兩日後發送形止看審禁養禁葬等節一一摘奸以來後使之書啓
정조 13년 · 강
命山馬監牧官金継喆加資
정조 13년 · 목
司僕寺啓言觀此濟州牧使李喆模狀啓則山屯馬依例驅黜前監牧官金慶林在任時比前籍所縮馬爲二百二十八匹時監牧官金継喆傳掌後所剩馬爲四百六十匹金慶林惰慢之罪金継喆誠勤之勞令該寺稟豦云矣金慶林令本州從重決棍金継喆誠勤奉公殊甚嘉尙勿論守令牧官剩馬最多者曾有加資或陞敍之例而事係恩典請上裁從之敎以金継喆陞敍無相當窠施以加資之典以勸日後
정조 13년 · 강
校理洪義浩疏陳父病乞遞啓字踏下
정조 13년 · 목
該府啓言前檢閱李相璜口招公事判付內旣捧再招別無更問之語爲先從重勘律罪杖一百收贖告身盡行追奪
정조 13년 · 목
刑曹啓言東部殺獄罪人鄭盤奉獄事先就獄案反覆考閱更從他岐另加探採而終未得其可恕之端請更加嚴訊期於得情敎曰卿所謂從他岐探採果能極窮到底探出裏面之裏面情狀乎獄老雖曰生奸淫事本自多晦今若模索於其然不然之地斷定一律請加訊推殊欠平允之意卿如更就案潛究拔例廉査寧有不究竟之理此回啓還給除尋常出意見元犯盤奉淫行實狀有無指一論理回啓又啓言殺獄罪人崔夢賢戕殺人命掠奪卜物情節箇箇承款請依例結案取招敎曰殺死之獄前此何限而其設計下手之至凶至憯實所罕聞因一纖芥之微事郊館大道白晝橫屍況是日卽中旬設場時則行兇之迹雖在曉夜戕人之說一營皆知且其所謂元犯崔夢賢卽陞戶退軍也此等豦若不別施懲一之擧何以勵軍情而明紀律乎後坐起時具格捧結案後不可循例報議政府發遣卽官付之訓局用法當否問于左右相稟豦捕校則無形沒捉之事登時摘發雖在昔時捕校輩精勇無以加此賊人捉納例蒙加資之典令該曹照例草記稟豦事分付雖以捕廳言之尋常僞造印跡執捉古例修啓目以犯者移送法司該校照例請賞爲說而近來此規全廢渠輩何以興勸此後則復舊擧行之意分付該廳大抵賊人之捉送月日已久則不卽會推不卽完決何去而今始登聞乎本曹滯訟之弊類如此特敎申飭之意果安在哉其時判堂從重推考卿則越俸一等又啓言罪人朴瑀不書賊名之爲死罪雖已自服其陰凶情節終始吞吐金鍾健書中辭意亦一向忍杖終不直陳請更加嚴刑期於得情敎曰屢次訊推一向無他所告依前判付照法重勘未爲不可卿等以此知悉又啓言祥原郡殺獄罪人金寬玉獄事初檢官之法外刑杖覆檢官之不復審覈大失按獄之體兩檢官依道臣狀請拿問嚴勘至於本獄違錯諸條不卽歸正遽然登聞殊涉未安請道臣推考干連諸人一倂究詰得情更爲啓聞後稟處敎曰兩檢官事不可但以乖悖言觀於道狀曹啓益知其無識沒覺檢驗前先問正犯寧有如許獄體賊刑之混施於屍親尤何等驚駭況一案無端三反擧措極其奊詬重三尺懲後日之道其所勘科豈待卿等之請爲先拿問捧口招重勘之意分付該府殺死之獄關係至重則抛却正犯屍親看證等許多應問當覈之歧忽從一時廉問做此無前駭擧所謂廉校之種種奸狀明若觀火且有綻出於査本者令新道伯親執除尋常各別嚴刑取服狀聞後稟處元案則容有可怒之端與亞三堂聚精細究更爲論理回啓又啓言定州牧殺獄罪人吉守明獄事應問不問當覈不覈獄案疏漏供招眩晦而遽然上聞殊甚未安請道臣推考兩檢官宣川前府使田光說定州前牧使李壽鵬幷拿問處之本獄則更令道臣親執詳査論理啓聞後稟處金召史冒濫天聽雖出爲夫求生語多爽實事極無嚴參酌懲治之意分付從之敎曰原案令新道伯親執詳査別具意見狀聞又啓言宣川府殺獄罪人金洪世獄事所謂金洪世以前日病狂之症致有其子呼籲之擧以推官意見道臣論列見之律以法文合施傅生之典而就其兩檢所供觀之直招之中亦有奸情及其行査之時乃陳二十年前得病之源其所癲狂旣未眞的則遽然傅生終涉重難請各別嚴訊期於輸情敎曰初覆檢案已如許同推也行査也又如許如許疑怪之獄合施惟輕之典犯非故犯人非常人反覆究理無出一活字宣川囚金洪世卽令道伯參酌決處又啓言成川府殺獄罪人金於仁者獄事到今年久之後敢生死中求生之計變幻事實縱妻呼籲究厥情狀尤極凶狡請令道臣各別嚴刑期於取服李召史冒濫天聽之罪令本道勘處敎曰獄貴服念令新道伯取元案更加究理從所見論理狀聞後稟處又啓言中和府殺獄罪人劉德庚獄事始因爭桑之微事敢與仲母而相鬪者大關倫常含憾於仲母之批頰激怒於其娚白洸圭之分疏肆其狠打以致洸圭之仆地則德庚跨上胸上以石打頭一臥四日仍以不起而歸之於洸圭之自打其頭縱子呼籲萬萬痛惋其子原情中以爲其祖與其從祖與洸圭相詰而其父悶其父與叔之喫苦替當成獄有若渠則無罪而坐於父與叔之所犯者然渠是鄕族與常漢有異則爲人子爲人姪不念爭死之義徒懷自免之計者關係風化不可但以一段殺獄論勘另飭推官斯速取服其子之構成虛辭誣罔天聽宜有重勘而年未及丁罪在其父參酌放送之意請分付敎以亞三堂亦陳意見又啓言加平居方召史擊錚原情中殺夫改適之說大關倫綱故果有令本道行査之擧今觀道啓方女之招節節虛罔殺夫改適語屈於對質以此無實之事敢爲冒濫之計者情狀痛駭令本道各別嚴勘原情書給人亦爲査出嚴治之意請分付從之又啓言罪人李遇秋更推則設計付榜從實納招遇秋之含憾邑倅之摘發其私賤誣辱土主匿名付榜於闕門節次旣已承款依例結案取招係是一罪請依法典照律報議政府詳覆施行允之
정조 13년 · 강
遞承旨徐鼎修以李書九代之前望也
정조 13년 · 강
命禁衛大將金持默記過仍飭兵曹判書鄭好仁
정조 13년 · 목
因該營習陣二十一日設行單子敎曰習陣自有定日敎場元無定豦則元定之日子成命之下擅自進退敎場一款初不稟旨當初之無端頉稟已近占便及其擧行又如是疏忽戎政所關師律至嚴而地是戚畹職亦蔭帥則事事宜加小心而焉敢乃爾雖緣於生疏其習不可長該大將爲先記過該營首校令兵判過申時後拿致嚴棍査問委折草記單子今旣啓下習陣仍令再明日爲之事分付○兵曹啓言禁衛營行首敎鍊官徐有春拿致嚴棍十五度査問其委折則所告內當初習陣頉稟莫非渠不善擧行之罪至於日子二十日雖是元定日而訓局習操在於同日故移設他場則未及周思將欲退行自陷罔赦之科云矣敎曰此草供乎草記乎近來卿之事漸漸未安何責禁將乎此事姑捨是目見館吏之對卿詬叱初不卽地嚴治又不竝與官員論罪竟使新甄敍之僚堂執送禁吏於館中以爲爲建德報仇之地彼僚堂之擧措也意思也不可但以痛駭言渠身之復側朝端在渠卽再生之秋而忍於門禁喧禁等事看作丁酉後別擧措以別樣禁戢視若羞恥事渠若有一分避畏之心他事設或有無知妄作敢於此等豦乃爾乎且況乙未以前朝廷風習只知有權臣不知有朝令凡係便於心充其慾之事無不爲之雖以門禁一事言之雖日下飭敎不啻丁寧而自下擧行則務從背馳甚至卿宰侍從之傔人與掖隸橫竹雜坐於宣化門興政門之內外畢竟至有海根興文之變凡事須於微細時不放過然後其漸不至於滋大若使某某人在其時少能抑心而撙慾則豈爲禍家乎廢族乎以是之故每齗齗不已者自有喫緊豦而然究其本無出於全保世臣挽回世道之苦心也否則何如是重言複言乎卿以何心默無一言一猶不足有再擧之擧而看作常事乎況卿自初拔權意果安在則卿而歇後於此等事其可曰酬知過乎擬待登筵面飭適因此草記做錯如是提飭卿須知悉且以此草記言之該大將姑不欲直問使之先問該校以聞則此豈一毫近似於以校告帥以下證上乎況習陣日子之進退將臣之猶不敢擅便豦則該校焉敢主掌於其間今於供招忽以習陣頉稟及日子退定等事皆渠罪犯樣措辭捧入禁衛營無大將乎若此則昨日本曹習陣時日子出令也單子書入也卿不爲之使卿曹首校代行而卿則視之惟謹而已乎國綱所在似此草記勢難例批還給仍令刑判開坐兵曹禁營首校幷爲捉致以兵曹習陣諸事之首校替行與否及禁營所謂首校之恣行主將司令委折一一盤問取招以啓
정조 13년 · 목
以金翊休爲大司諫李濟萬爲執義成鼎鎭爲掌令趙鎭井朴思機爲持平丁志元姜文會爲正言鄭福煥爲校理鄭文在爲順安縣令尹塾爲右參贊
정조 13년 · 강
罷義州府尹安聖彬職
정조 13년 · 목
平安監司金履素狀啓以爲卽接義州府尹安聖彬狀啓謄報則以爲今番節使回門時延卜人馬及一應雜役人等依例入送于栅外及其回還渡江之際逐名考準次次打點而其中雜役人尹太浩李奉靑不爲打點故見方査推昨日點同島把守軍進告內中江越邊大國人四名持鳳城將馳通領我國人二名出來云故卽令訓導取來馳通拆見則以爲本月十一日據巡邊驍騎校吾音太報稱于本月初八日巡邊至土城子地方見有朝解人二名卽同該豦千總訊問言語不通等情解送前來隨令通事寧保訊據金太供小民係朝解國義州人三月初二日跟差使官往邊門來因在後頭砍柴伙走錯道路于三月初三日走到邊境內地就被官兵拿獲所供是寔訊據金奉供小民係朝解國義州人與金太供同餘無別物等語差泒領催護送貴府云云答通則措語成給使之自江邊還歸而金太卽尹太浩金奉卽李奉靑也推問其見捉委折及姓名相左則尹太浩以爲以樵汲役軍初二日渡江初三日至柳田因其日暮採柴爇火逗遛於路傍山岸之際何來甲軍四名恐喝脅迫似有某物徵索之意非但無可給之物亦無可給之義掉頭不應拂手欲還則彼人抑勒捉去拘留四五日初八日所謂巡邊將來到領率渠等十一日入往鳳城則自衙門詰問其事實故以此實狀應答則使其下卒出送于我境姓名相左不識文字故納供時未能詳告有此誤書云李奉靑以爲本是楚山人來寓本府而尹太浩適逢渠而語曰今番冬至使回門延卜人馬雜役等軍陸續入去汝亦得入於其中則可以一時糊口云故果與太浩同爲渡江道路未諳得柴次隨太浩往于山岸間而爲彼人所執捉云而餘與太浩供招同今此尹太浩等旣以樵汲等役入於渡江記中此與犯越有異且其所供俱有可據無他更問之端而不可遽然全釋故決棍懲勵放送臣亦有不能察飭之失惶恐待罪云邊禁申飭何等嚴重而今此尹太浩等旣點閱入送則及其還渡江有闕之時當卽搜括而乃於書狀官渡江九曰之後始因鳳城將之押送有此馳啓已極可駭兩漢等幾致邊門生事亦宜嚴囚以待朝家處分而直爲決棍放送者大是輕率該府尹爲先罷黜其罪狀令攸司御處
정조 13년 · 강
副校理安策疏陳母病乞遞賜例批
정조 13년 · 목
該府啓言全羅前兵使沈▣該縣火藥之流來欠縮初不詳覈率爾登聞以致前後狀辭之差錯罪杖六十收贖奪告身一等敎以功減一等
정조 13년 · 강
平安監司金履素以道內陞資老人中年百歲未付同樞者職姓名馳聞
정조 13년 · 목
昌城崇政朴東采年一百五咸從嘉義張百年渭原嘉義宋賢鳴通政金太好順川通政金得守年皆一百
정조 13년 · 강
命西北別付料明日親臨試射
정조 13년 · 목
政院以西北別付料親臨試射今春季朔以何日爲之取稟敎以此是先朝受敎而久未爲之再明以後値齋日殿試不遠軫念遠人之道宜令今式年唱第明日當試取以此分付
정조 13년 · 강
召見領敦寧洪樂性及冬至正使李在協副使魚錫定于誠正閣
정조 13년 · 목
予謂在協曰今番新榜多是故家相臣子孫凡爲四人卿子則年雖少而有遠到氣像在國家爲瑞物在卿家爲千里駒向者召見予以躁進爲戒從今以後卿須益加善導使之脫略俗套率循眞性俾有日後成就之效且禮判近亦實心供職亦是卿家之幸也又謂錫定曰卿壻亦於今榜唱名矣錫定對曰然矣予曰金履喬之弟亦登今番小科而相貌尤好矣向來金祖淳豦分不過欲摧其年少習氣而已大抵人之進塗有漸好矣謂在協曰卿往彼中規模何如在協曰大國規模頗多可觀矣予曰聞卿屢被召接云然否在協曰然矣皇帝年高一髮不白矣予曰福力蓋好矣卿見永瑢乎在協曰臣多見皇子而不知誰爲永瑢矣○在協啓言首譯洪宅憲今行所得玉帶勝於昨年所貿來者故使納尙衣院譯官李瀷則皇帝御製文二集新刊者亦爲覓得故俄送政院象譯輩似此之類合有賞典矣敎以洪宅憲依他例施以加資之典李瀷施賞一款令該院考例稟豦
정조 13년 · 강
右議政蔡濟恭陳箚賜批
정조 13년 · 목
箚略曰今日會圈已有成命臣賤疾適苦不得趨赴史官儼臨聖諭勤摯使臣强力參圈奉讀以還不勝感激鳴呼先大王五十年盛德大業民不得名而最是建極之政箕聖以後數千年之間漢唐宋時君世主之所未能念及者也惟我聖上善繼先王之政善述先王之志恢蕩是務而昨下傳敎尤眷眷於會圈一事臣於此安敢自恤身家私占便宜而疾病之來難容人力且念臣之平日所知者中心爲忠而已心不然而口然臣之恥也心然而口不然亦臣之恥也率是道以行秪足僨事尙何能對揚德意以贊一王之治哉況聞僚相已赴文衡亦進圈事自足無欠臣何用强策不可强之病冒參不必參之圈乎伏乞許臣調病使殘喘得延圈事無拘批以恢蕩二字卽亦繼述中一事而近果斷而行之不無諧意之望今圈卿不可不參卿何曰不必參乎箚中以中心爲忠爲平日所自期云云世亦豈不以如心爲恕待卿乎卿須安心勿辭卽爲參圈仍命遣史官傳諭
정조 13년 · 강
左議政李性源陳箚賜批仍以參圈之意諭右議政蔡濟恭
정조 13년 · 목
箚略曰臣方擬夙赴圈坐卽聞僚相病不進堂錄重政也臣之獨當在私義不但悚惕於國體亦甚苟簡成命之下未卽擧行伏乞亟降譴何以安賤分批以圈事至重不可遷就卿須安心卽爲赴坐仍敎曰此批答遣史官傳諭左相之不欲獨當事勢似然卿須强力同參圈坐事亦令史官傳諭于右議政
정조 13년 · 강
命內閣退行直閣會圈
정조 13년 · 목
敎曰直閣會圈堂錄後仍令今日爲之事內閣知悉又敎曰今聞閣誌中以曾經玉署人圈點載錄云堂錄尙未擧行又待開政下批則今日內勢難擧行云內閣會圈退行於一兩日內事知悉
정조 13년 · 강
行都堂錄會圈抄啓講製文臣左議政李性源右議政蔡濟恭大提學吳載純左參贊金華鎭右參贊尹塾吏曹判書李▣參判具庠
정조 13년 · 목
堂錄六點權坪吳鼎源徐有錬崔顯重李祉永韓光植柳文養朴奎淳尹行任金熙朝金載翼申驥顯曺允遂李貞運尹光顏李龜雲徐邁修李羲觀李冕膺申獻朝徐榮輔李晩秀○敎曰舊選多有準限之人新榜旣出內閣講製文臣抄啓今日堂錄後擧行事政府內閣知悉○講製文臣抄啓徐榮輔丁若鏞沈奎魯徐有聞尹寅基沈能迪沈象奎李基慶朴崙壽金履喬安廷善李來鉉兪漢寓
정조 13년 · 강
以李頤祥爲義州府尹備薦也
정조 13년 · 목
敎曰三銓在京只有單望近又受由在外吏曹參議李勉兢許遞今日政以在京無故人差出○以金光默爲吏曹參議光默李祖源新通也柳文養李趾永爲校理尹行任爲副校理申獻朝金熙朝爲修撰徐榮輔爲副修撰趙有臣爲敦寧都正金廷遇爲江界府使朴明淳爲杆城郡守張至顯爲龍崗縣令○敎曰高陽郡守則向來釐正之弊姑未聞完役姑爲仍任在外玉堂許遞前望單子入之待下批牌招察任○以尹光顏爲校理李晩秀爲副校理前望也○命受由玉堂許遞前望入之以李羲觀爲副校理
정조 13년 · 목
成均館啓言當朔陞補以大司成在外限內不得設行請令政院稟旨擧行敎以在外大司成許遞後日政差出使之限內設行
정조 13년 · 강
刑曹以禁營首校徐有春龍虎營首校李春琦草供啓
정조 13년 · 목
該曹啓言有春處推問則以爲渠之大將方在別省記入直中習鍊之關係師律未及周思入直之草記出入極爲惶悚初則頉稟飭敎繼下故將爲行操而露梁敎場訓局先行習操故大將問前例之如何渠告以退行之意則大將亦以此擧行爲宜故以二十一日退定他敎場設行一款大將不知前例渠亦未提告一營大小事務大將主張則將校只聽令擧行況習陣關係師律尤何敢擅行而兵曹棍問時固當直陳不無歸罪大將之嫌只以渠之擧行實狀納招實是死罪云春琦處推問則以爲該營首校以不善擧行擔當告達故渠之判書以不成說之意屢度嚴覈則納招如一故草記登聞而習陣元定乃是十八日而當日若無故則渠等每於十六日前期稟告聽令擧行而昨日習操亦依此例單子書入判書親自照檢軍兵習操關係何如上達文字何等至重而幺麼將校豈敢自下擅便云矣敎以莫非兵判禁將不善檢下之致渠輩何足責亦旣捧招知其事實幷分揀放送
정조 13년 · 강
飭御將如期行操令兵判棍問該營首校
정조 13년 · 목
該營以大將李柱國有身病不得行操啓敎曰御將事極爲駭然向來李基成等及前總帥之處分也特以外面事體罪止於基成等而其實則御將不能挽止之致雖以資高年老俱漏於兩次處分之時罪則一也然武將事體悚仄自悚仄踼蹶自踼蹶且於昨日以禁營習陣頉稟事纔有申飭則病勢之如何姑無論遽呈頉單萬萬未安該營首校令兵判拿致棍問限五度草記此單子勿施雖擔舁作行使之如期設行此後諸凡公會更有懸病之事則是戎垣又出李敬▣揆以國體寧不屑越幷以此意嚴飭○兵曹啓言御廳首校王漢佐問目內汝之大將以向來事言之命官引義承批則諸試之更疏已極屑越至於堂上堂下武臣疏籲實是前古所無而混同聯名亦甚駭然習操重務昨以禁營頉稟飭敎截嚴病非危篤則一時强起有何不可敢呈頉單前後委折從實直告云則以爲渠不過幺麼將校至於上疏何敢知之第大將病添眩症營中緊務一幷廢閣以習操言之以身病頉稟之意爲言故渠則依其言擧行云矣敎以問目中向來疏事不但題外何關於該營而公然發問乎卿則推考此草記更爲修正以入兵曹修正草記以入命該校放送
정조 13년 · 목
義禁府以養和原情啓請上裁敎以兩檢官之意無得相通法意雖然隣倅駭擧寧或不聞不聞亦罪雖與初檢官所爲之無狀輕重判異其在重獄體之道不可尋常豦之依此照律勘放
정조 13년 · 강
御春塘臺行守總兩營校卒試射放
정조 13년 · 목
因孝昌墓火巢內植木別單敎曰植木物力及賞格所入限二千兩以關西木二十同劃給之意已有下敎於戶判以此知悉無論看役及隨率兩營校卒試射放而京校卒及山城將校帳殿應試僧軍及山城下屬大將出去試射放具別單狀聞○植木別單守禦廳植木株數合六萬六千六百五十四株物力實入數合錢一千三百七十兩七錢五分內都廳本廳敎鍊官司果張世紈實役二十一日邊將除授外都廳本廳敎鍊官折衝朴守觀實役二十一日加資看檢人閑良尹継聖實役二十一日松木二萬一千七百四株採來時看檢雜木一千株貿來加資自本營錢木間別爲施賞看役總戎廳敎鍊官前別將孫世大實役十八日邊將除授閑良朴來源實役十五日賞加本廳書吏朴壽赫使喚軍兵十八名總戎廳使喚軍兵四名各米木布分等施賞貿木採木秩本廳敎鍊官閑良林漢忠雜木二萬四千三百十株貿來自本營米木間別爲施賞旗牌官安豦仁等四人南漢貿來領納敎鍊官李彥植等三人看檢二日總戎廳北漢付料軍官閑良池光瑞看檢二日領納一日廉尙儀領納一日金敬孝等八人看檢三日黃時規看檢一日軍兵十二名或看檢或領納各木布分等施賞自願赴役秩南漢都總攝嘉義僧載眼僧軍六十二名別破陣一百四名各色軍兵二十九名留營奴子十七名北漢都總攝嘉善僧演訓僧軍七十四名本廳軍兵一名自本營參酌分等以區劃物力中從便賞給大將往來隨率秩本廳軍官折衝李瑞龜等四人總戎廳軍官閑良李義輔等三人應射本廳書吏金禎鎭等二人軍士一人總戎廳書吏金挺厚等二人各木布一疋施賞本廳軍兵二十八名總戎廳軍兵二十八名應放○守禦使金鍾秀啓言臣於孝昌墓植木時有目睹者銘旌忠義高元翼昨年秋冬間手自植木至蒙錢布賜給之恩典今春數十餘日又如前植木雇人亦多今番自願赴役之類皆蒙恩賞自當植木者似不當獨漏矣敎以聞甚效勞本墓守衛官待窠單付○守禦廳柳葉箭得中別單總戎廳付料軍官出身金敬孝五中加資閑良崔鎭國五中金德興四中竝直赴殿試閑良黃鳳羽三中直赴會試本廳敎鍊官折衝李彥植等三人旗牌官閑良李彥益總戎廳付料軍官前萬戶黃時規等四人二中各弓箭本廳敎鍊官折衝朴守觀等三人旗牌官閑良李廷秀總戎廳敎鍊官出身具壽集等二人付料軍官閑良廉尙儀等三人一中各上弦弓一張賜給○守禦廳鳥銃得中別單本廳軍兵良人金鼎興等三名總戎廳軍兵良人金碩秋等二名邊五中各木二疋本廳軍兵良人林太徵等三名總戎廳軍兵良人李奉得等二名貫一中各木一疋本廳軍兵良人鄭仁乭等二十一名總戎廳軍兵良人朴成太等十一名邊一中各木一疋賜給○備局啓言公貨區劃之時京外與受之無弊木不如錢關西遼軍木二十同依詳定價以錢取用與出給之意請分付守禦使及關西道臣允之
정조 13년 · 강
召見戶曹判書徐有隣于重熙堂
정조 13년 · 목
有隣啓言文禧廟移安廳餔陳當爲排設移安廳或有唐家排設之例而懿昭廟則高欄平床上設交椅後排屛風請旁照此例擧行從之又啓言文禧廟正堂餔陳及龕室櫝臺神榻上下排蓋覆等節請旁照懿昭廟已例擧行從之又啓言因京畿監司趙鼎鎭狀啓有鎭安大君墓碑石事令戶曹稟豦之命矣取考狀本則舊碑短小剝落云不可不改備而此碑旣書以大君夫人池氏之墓傍書大君墓在左則大君墓當在夫人墓左而姑未的知何豦御製事體不輕而重請待本家改封築明知大君墓所在豦稟旨擧行從之
정조 13년 · 강
命直閣會圈待新錄人皆經玉署後擧行
정조 13년 · 목
敎曰俄於試所聞一提學有明日山城監試之行閣圈使之今日擧行更思閣誌中以曾經玉署人圈點載錄直閣則單窠也許多新錄雖未必盡爲竝與題名圈册而有入不入之殊則揆以事體不必如是稍待新錄諸人皆經玉署然後擧行未爲不可此意令內閣知悉
정조 13년 · 강
命兵曹參知李翼晉遞差訓鍊大將徐有大推考
정조 13년 · 목
總府啓言本府西邊秋景苑相接豦以弘化門入直軍六名把守事草記蒙允而當該哨官以未奉標信不爲擧行故只使本府入直兩郞廳終夜看守而大內咫尺之地把守之連夜曠闕萬萬疏虞弘化門入直軍請待標信除出使本府郞廳領率把守敎以凡內外宮墻頹圮豦把守元無待標信除出之擧則今此本府草記可謂違例卿等推考該哨官亦宜有其罪而把守軍立把兵曹主之建陽以東雖屬總府下敎之後今至兩日尙不草記今日入直兵曹堂上遞差昨日則因門限權令總郞守把而頹垣把守軍該營校例皆領率況招致訓校以特敎分付則莫重大內密通之豦以至經宿無一介將校形影訓將事萬萬駭然爲先推考聽傳敎營校令兵判拿致嚴棍汰去仍以特敎之下漫不擧行委折及該營之尙不草記亦不定送委折嚴査草記事分付兵判豦
정조 13년 · 강
命杆城郡守朴明淳仍任前職
정조 13년 · 목
敎曰嶺粟過境東殺移轉此時守令不可曠官昨日政新除杆城郡守仍任前職以道內守令中更爲擬入
정조 13년 · 목
以崔烜爲獻納尹行元爲大司成李在沆爲杆城郡守鄭來百爲狼川縣監
정조 13년 · 강
罷吏曹參議金光默職以李祖源代之前望也
정조 13년 · 강
遞副修撰李東稷以韓光植代之前望也
정조 13년 · 강
以李冕膺爲修撰前望也
정조 13년 · 목
玉堂中解由未出人許遞故也○冕膺以違召許遞前望入之以李龜雲批下仍命龜雲居中蕩滌○龜雲以在外許遞前望入之以曺允遂批下
정조 13년 · 강
命違牌玉堂竝禁推
정조 13년 · 목
敎曰事宜師古兩錄玉堂之無端違牌駭俗甚矣新叨論思之地宜有責備之擧此似微事近來人事係格例無難擺脫今番兩錄無端違牌玉堂竝禁推其中徐榮輔不惟當年錄卽當月錄其家情地無怪乎一番違牌傳旨中勿論若或以此豦義則是太不識事體各別申飭